KYK | Kurkprop bederf ryer se geskiedkundige oorwinning | Netwerk24
Biniam Girmay oomblikke nadat die kurkprop hom in die oog getref het. Foto: Reuters
Die fietsryer Biniam Girmay van Eritrea het Dinsdag geskiedenis gemaak deur die eerste swart Afrikaan te word wat die Grand Tour-skof wen, maar hy moes daarna die hospitaal besoek omdat hy homself beseer het terwyl hy feesgevier het.
Girmay (22) het Mathieu van der Poel in 'n naelrit oor die eindstreep geklop om die tiende skof van die Giro d'Italia-fietstoer te wen. Maar hy het 'n nuuskonferensie ná sy oorwinning misgeloop om die hospitaal te besoek nadat hy homself op die podium in sy linkeroog met 'n Prosecco-kurkprop raakgeskiet het.
Volgens sy Intermarche-Wanty-Gobert-span het hy later teruggekeer om sy oorwinning saam met sy spanmaats te vier, maar daar is intussen aangekondig dat die besering hom gedwing het om hom aan die ren te onttrek.